घाटों, मंदिरों, संकरी गलियों से लेकर श्‍मशान तक हर जगह होली की धूम सहज दिखती है. तभी तो पद्मभूषण पंडित छन्‍नूलाल मिश्र गाते हैं...' होली खेले मसाने में...' छन्‍नूलाल मिश्र कहते हैं कि काशी में होली में कौन सराबोर नहीं होता..काशी में नाथ से, राख से, भस्म से, भभूत से, रेत से, प्रेत से सबसे होली खेली जाती है. यहां विधवाएं भी होली खेलती हैं और वेश्‍याएं भी रंग और भांग में खुद को सराबोर करती हैं. किसी को रंगे बिना नहीं छोड़ने वाली बनारस की होली अपने आप में तीनों लोक में न्‍यारी है.